Dôvodová správa

k transformácii štátnej príspevkovej organizácie Wolkerov odborný liečebný ústav tuberkulózy a respiračných chorôb Tatranská Polianka

Dôvodom predloženia materiálu na rokovanie vlády SR je vydanie rozhodnutia o transformácii štátnej príspevkovej organizácie Wolkerov odborný liečebný ústav tuberkulózy a respiračných chorôb Tatranská Polianka a jej premeny na neziskovú organizáciu poskytujúcu všeobecne prospešné služby.

Vláda SR dňa 28. mája 2003 uznesením č. 407 rozhodla o zaradení zariadenia: Wolkerov odborný liečebný ústav tuberkulózy a respiračných chorôb Tatranská Polianka, do zoznamu rozpočtových a príspevkových organizácií určených na transformáciu na neziskové organizácie poskytujúce všeobecne prospešné služby v súlade so zákonom č. 13/2002 Z.z. tzv. transformačný zákon v znení zákona č. 457/2002 Z.z.

I.	Základné údaje o štátnej príspevkovej organizácii

Wolkerov odborný liečebný ústav tuberkulózy a respiračných chorôb Tatranská Polianka bol zriadený 1. 7. 1960 uznesením Východoslovenského krajského národného výboru v Košiciach č. 6-17/6  z 30. 6. 1960. 
Transformačný projekt štátnej príspevkovej organizácie Wolkerov odborný liečebný ústav tuberkulózy a respiračných chorôb Tatranská Polianka bol na Ministerstvo hospodárstva SR predložený 16. júla 2003.
Do transformačného procesu podľa predloženého projektu vstupuje majetok uvedený v špecifikácii nehnuteľností určený na transformáciu z júla 2003 a hnuteľný investičný majetok určený na transformáciu, v zmysle súpisu hnuteľného majetku z augusta 2003. 
Bilančná hodnota majetku štátu, ktorý vstupuje do transformačného procesu bola stanovená znaleckým posudkom č. 6/2003 zo dňa 24.7.2003 a jeho dodatkom č.1 zo dňa 21. 8. 2003, vypracovaným znaleckou organizáciou JHS s.r.o. Martin vo výške 103 800 tis. Sk, ktorá predstavuje zostatkovú hodnotu aktív a pasív. 
Prioritný majetok, ktorý je uvedený v prílohe č. 3 tohto materiálu má hnuteľný charakter v  zostatkovej hodnote 1 133 tis Sk a nehnuteľný charakter v zostatkovej hodnote	11 103 tis Sk. Výška záväzkov k 30. 6 .2003 predstavovala sumu  7 984 tis Sk, výška pohľadávok k 30. 6. 2003 predstavovala sumu 8 151 tis. Sk.

Hlavným predmetom činnosti Wolkerovho odborného liečebného ústavu tuberkulózy a respiračných chorôb Tatranská Polianka je poskytovanie zdravotnej starostlivosti chorým s nešpecifickými ochoreniami dýchacích ciest, vykonávanie podrobnej diagnostiky a diferenciálnej diagnostiky pre tuberkulózu a pľúcne choroby, zúčastňuje sa na zdravotníckom výskume v odbore respiračných chorôb. K 30. 6. 2003 Wolkerov odborný liečebný ústav tuberkulózy a respiračných chorôb Tatranská Polianka zamestnáva 80 zamestnancov z toho lekárov  v počte 6, sestier 13.
Po premene štátnej príspevkovej organizácie na neziskovú organizáciu poskytujúcu všeobecne prospešné služby sa v predloženom transformačnom návrhu navrhuje rozpočet novej neziskovej organizácie ako vyrovnaný.

II.	Vybrané údaje zo súvahy k 30. 6. 2003 (v tis. Sk)
Aktíva spolu:									95 445	
stále aktíva									95 445
v tom: nehmotný investičný majetok						         0 
hmotný investičný majetok					  	95 445
		z toho: pozemky						    -
budovy, haly, stavby					84 794
stroje a zariadenia					  5 072
dopr. prostriedky,					     482		
			obstaranie dlhodobého hmotného majetku		  2 995
			OHIM a DHIM					  2 076

  	obežné aktíva								16 339
	v tom: zásoby								     477
	           pohľadávky							  8 151   
                       finančný majetok                                                                     7 706       
           ostatné aktíva – prechodné účty aktív		                     5

Cudzie zdroje:									  7 894  												 dlhodobé záväzky						         0
	krátkodobé záväzky							  7 984			- dodávatelia								  6 552
	- prijaté preddavky							       65
	- ostatné záväzky							         6
	- zamestnanci								     822
	- zúčtovanie sociálne a zdravotné poistenie				     337
	- ostatné priame dane							     131
	- iné záväzky								       71
	 bankové úvery						                     0
 ostatné pasíva – prechodné účty pasív				         0	        	

III.	Záujemca

K transformačnému projektu prijalo Ministerstvo zdravotníctva SR transformačný návrh záujemcu, ktorým je MEDIREX, spol. s r.o., ktorá je evidovaná v Obchodnom registri Okresného súdu Bratislava I. pod č. 19058/B oddiel Sro. Uvedený záujemca spĺňa  v  zmysle § 2 ods. 8 písm. c) transformačného zákona  podmienku byť záujemcom v transformačnom procese. Transformačný návrh záujemcu  obsahuje aj ostatné zákonné náležitosti podľa § 4 ods. 1 transformačného zákona. Predložený transformačný návrh predpokladá vyrovnané hospodárenie, navrhované opatrenia zabezpečujú poskytovanie zdravotnej starostlivosti v doterajšom rozsahu a kvalite s dodržaním schválenej siete zdravotníckych zariadení. V koncepčnom návrhu záujemcu  ako organizácie poskytujúcej zdravotnícku starostlivosť sa predpokladá postupné rozširovanie kapacít liečebného ústavu a rozvoj sekundárnych zdravotných činností, rozšírenie ponuky o rekondičné a rekonvalescenčné pobyty, tiež rozvoj nezdravotnej činnosti napr. relaxačno- športové pobyty, vybudovanie sekundárnych a terciárnych služieb, dobudovanie reštauračných služieb, zriadenie stacionárov alebo sociálneho zariadenia pre prestárlych občanov, čím budú vytvorené pracovné miesta najmä pre rehabilitačných pracovníkov a stredný zdravotnícky personál. 

IV.	Záver

Na základe schválenia záverov transformačnej komisie zriadenej podľa § 8 tzv. transformačného zákona zo dňa 18. decembra 2001 sa navrhuje vláde Slovenskej republiky vydať rozhodnutie o transformácii štátnej príspevkovej organizácie Wolkerov odborný liečebný ústav tuberkulózy a respiračných chorôb Tatranská Polianka a jej premenu na neziskovú organizáciu poskytujúcu všeobecne prospešné služby s názvom  „Wolkerov liečebný ústav n.o.“ v  Tatranskej Polianke.